b'\n_START_ARTICLE_\nTarptautinis olimpinis komitetas\n_START_PARAGRAPH_\nTarptautinis olimpinis komitetas (TOK)\xc2\xa0\xe2\x80\x93 tarptautin\xc4\x97 nevyriausybin\xc4\x97 ne pelno organizacija, rengianti \xc5\xbeiemos ir vasaros olimpines \xc5\xbeaidynes, olimpinio jud\xc4\x97jimo pradinink\xc4\x97. B\xc5\xabstin\xc4\x97 Lozanoje (\xc5\xa0veicarija)._NEWLINE_TOK \xc4\xafkurtas 1894\xc2\xa0m. bir\xc5\xbeelio 23 d. Tarptautiniame Atlet\xc5\xb3 Kongrese, su\xc5\xa1auktame pranc\xc5\xabz\xc5\xb3 barono Pjero de Kuberteno Pary\xc5\xbeiuje. P. de Kubertenas siek\xc4\x97 atgaivinti antikines olimpines \xc5\xbeaidynes. Jis parinko pirmuosius 14 TOK nari\xc5\xb3, kurie daugiausiai buvo jo pa\xc5\xbe\xc4\xafstami i\xc5\xa1 pagrindini\xc5\xb3 Europos \xc5\xa1ali\xc5\xb3 bur\xc5\xbeuazijos ir aristokratijos sluoksni\xc5\xb3. 2018 m. prad\xc5\xbeioje TOK tur\xc4\x97jo 99 narius. TOK nariai renkami organizacijos viduje ir atstovauja TOK savo \xc5\xa1alyse, o n\xc4\x97ra, kaip \xc4\xafprasta manyti, \xc5\xa1alies deleguoti atstovai. _NEWLINE_TOK priklauso teis\xc4\x97s \xc4\xaf visus olimpinius simbolius, v\xc4\x97liav\xc4\x85, himn\xc4\x85 ir pa\xc4\x8dias Olimpines \xc5\xbeaidynes. Lietuva yra TOK nar\xc4\x97 (naryst\xc4\x97 atkurta 1991\xc2\xa0m. rugs\xc4\x97jo 18 d.).\n_START_SECTION_\nKritika\n_START_PARAGRAPH_\nTOK buvo kritikuotas d\xc4\x97l privatumo, nedemokrati\xc5\xa1kumo ir eliti\xc5\xa1kumo. Nepaisant organizacijos deklaruojamo nepriklausomumo ir neutralumo, ji laviravo tarp nacionalizmo, skirting\xc5\xb3 politini\xc5\xb3 ideologij\xc5\xb3, olimpini\xc5\xb3 \xc5\xbeaidyni\xc5\xb3 \xc5\xa1alies-\xc5\xa1eiminink\xc4\x97s vidin\xc4\x97s ir tarptautin\xc4\x97s politikos interes\xc5\xb3. Buvo kritikuota d\xc4\x97l kult\xc5\xabrinio imperializmo propaguojant vakarieti\xc5\xa1k\xc4\x85 liberalizm\xc4\x85 nepaisant deklaruojamo daugiakult\xc5\xabri\xc5\xa1kumo ir universalizmo. TOK buvo kritikuotas d\xc4\x97l politikos ly\xc4\x8di\xc5\xb3 at\xc5\xbevilgiu (pirmoji moteris \xc4\xaf TOK narius i\xc5\xa1rinkta tik 1981 m.) ir nesugeb\xc4\x97jimo veiksmingai reaguoti \xc4\xaf piktnaud\xc5\xbeiavim\xc4\x85 medikamentais sporte._NEWLINE_Savo veiklai finansuoti TOK naudoja r\xc4\x97m\xc4\x97j\xc5\xb3-partneri\xc5\xb3 program\xc4\x85 ir teisi\xc5\xb3 \xc4\xaf televizijos transliacijas pardavim\xc4\x85. Kritikai teig\xc4\x97, kad TOK i\xc5\xa1naudojo olimpinio jud\xc4\x97jimo komercializavimo galimybes, d\xc4\x97l ko olimpin\xc4\x97s \xc5\xbeaidyn\xc4\x97s virto korporacij\xc5\xb3 interesus atitinkan\xc4\x8diais renginiais, o atletai suprofesional\xc4\x97jo. TOK buvo kritikuotas d\xc4\x97l tampri\xc5\xb3 ry\xc5\xa1i\xc5\xb3 su JAV veikian\xc4\x8diomis korporacijomis, kame \xc4\xaf\xc5\xbevelgtas \xe2\x80\x9eamerikanizacijos\xe2\x80\x9c aspektas. Olimpini\xc5\xb3 \xc5\xbeaidyni\xc5\xb3 reng\xc4\x97jo i\xc5\xa1rinkimo procesas buvo \xc4\xaftariamas d\xc4\x97l korupcijos ir neskaidrumo, ta\xc4\x8diau pirmas tyrimas d\xc4\x97l papirkin\xc4\x97jim\xc5\xb3 buvo inicijuotas tik 1998 m. \xe2\x80\x9eSolt Leik Si\xc4\x8dio skandalo\xe2\x80\x9c metu paai\xc5\xa1k\xc4\x97jo, kad kai kurie TOK nariai ir j\xc5\xb3 \xc5\xa1eim\xc5\xb3 nariai naudojosi prabangiomis apgyvendinimo paslaugomis, dovanomis ir kitais privalumais, kuriuos jiems suteik\xc4\x97 miest\xc5\xb3-kandidat\xc5\xb3 komitetai. Sek\xc4\x97 keturi TOK nari\xc5\xb3 atsistatydinimai, \xc5\xa1e\xc5\xa1i pa\xc5\xa1alinimai ir 10 \xc4\xafsp\xc4\x97jim\xc5\xb3 bei 2000 m. TOK reforma.'